*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Απριλίου 1990

που αφορά πρόσθετες απαιτήσεις για ορισμένους ιστούς και όργανα σχετικά με τη σπογγώδη εγκεφαλοπάθεια βοοειδών

(90/200/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 89/662/ΕΟΚ (2), και ιδίως το άρθρο 13,

την οδηγία 72/461/ΕΟΚ της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 8 παράγραφος 3,

Εκτιμώντας:

ότι, σύμφωνα με το άρθρο 13 της οδηγίας 64/433/ΕΟΚ και σύμφωνα με τη διαδικασία που αναφέρεται στο άρθρο 16, μπορούν να αποφασισθούν πρόσθετες απαιτήσεις προσαρμοσμένες με την ειδική κατάσταση των κρατών μελών σε ότι αφορά ορισμένες ασθένειες που είναι πιθανό να βλάψουν την ανθρώπινη υγεία·

ότι, σύμφωνα με το άρθρο 8 παράγραφος 3 της οδηγίας 72/461/ΕΟΚ και σύμφωνα με τη διαδικασία που αναφέρεται στο άρθρο 9, μπορεί να αποφασισθεί ότι τα μέτρα που λαμβάνουν τα κράτη μέλη όταν υπάρχει κίνδυνος εξάπλωσης ασθενειών ζώων κατόπιν εισαγωγής στο έδαφός τους νωπού κρέατος από άλλο κράτος μέλος, θα πρέπει να τροποποιηθούν, κυρίως για να εξασφαλισθεί συντονισμός με τα μέτρα που εγκρίθηκαν από άλλα κράτη μέλη, ή να καταργηθούν·

ότι ορισμένες περιπτώσεις σπογγώδους εγκεφαλοπάθειας βοοειδών σημειώθηκαν στο Ηνωμένο Βασίλειο· ότι προκειμένου να προληφθεί οποιοσδήποτε κίνδυνος για βοοειδή άλλων κρατών μελών, η Επιτροπή ενέκρινε στις 28 Ιουλίου 1989 την απόφαση 89/469/ΕΟΚ, σχετικά με ορισμένα μέτρα προστασίας που αφορούν τη σπογγώδη εγκεφαλοπάθεια βοοειδών στο Ηνωμένο Βασίλειο (4), όπως τροποποιήθηκε τελευταία από την απόφαση 90/59/ΕΟΚ (5)·

ότι μερικά κράτη μέλη έχουν λάβει μέτρα για το νωπό κρέας προέλευσης Ηνωμένου Βασιλείου για να αποφύγουν τον κίνδυνο εξάπλωσης της σπογγώδους εγκεφαλοπάθειας βοοειδών·

ότι οι αρχές του Ηνωμένου Βασιλείου για να αποφύγουν επίσης και τον ελάχιστο κίνδυνο για τους καταναλωτές, έλαβαν μερικά μέτρα περιλαμβανομένης της απαγόρευσης της χρήσης για ανθρώπινη κατανάλωση ορισμένων ιστών και οργάνων βοοειδών· ότι είναι σκόπιμο να ληφθούν μέτρα για τους ιστούς και όργανα που προορίζονται για άλλες χρήσεις εκτός από την ανθρώπινη κατανάλωση·

ότι προκειμένου να ληφθεί υπόψη η εξέλιξη της κατάστασης στο Ηνωμένο Βασίλειο σε ό,τι αφορά τη σπογγώδη εγκεφαλοπάθεια βοοειδών, είναι σκόπιμο να εναρμονισθούν τα μέτρα που λαμβάνονται από τα κράτη μέλη·

ότι η Επιτροπή θα παρακολουθεί την εξέλιξη της κατάστασης· ότι η παρούσα απόφαση μπορεί να τροποποιηθεί σε συνάρτηση με την εξέλιξη της κατάστασης αυτής·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Όλα τα βοοειδή τα οποία, κατά τη διάρκεια εξέτασης πριν από τη θανάτωση που πραγματοποιείται, σύμφωνα με το κεφάλαιο V του παραρτήματος Ι της οδηγίας 64/433/ΕΟΚ, εμφανίζουν κλινικά δείγματα σπογγώδους εγκεφαλοπάθειας βοοειδών θα πρέπει να κρατούνται, να σφάζονται ξεχωριστά και ο εγκέφαλός τους να εξετάζεται ιστολογικά για ύπαρξη σπογγώδους εγκεφαλοπάθειας βοοειδών. Εάν αυτή εξακριβωθεί τα σφάγια και τα εντόσθια τους θα πρέπει να καταστραφούν.

Άρθρο 2

1. Το Ηνωμένο Βασίλειο δεν θα εξάγει από το έδαφός του στο έδαφος άλλων κρατών μελών:

α) τους ακόλουθους ιστούς και όργανα που προέρχονται από βοοειδή τα οποία κατά τη σφαγή είναι ηλικίας μεγαλύτερης των έξι μηνών:

- μυαλά, νωτιαίο μυελό, θύμο αδένα, αμυγδαλές, σπλήνα, έντερα ·

β) τους ακόλουθους ιστούς και όργανα που προέρχονται από βοοειδή, για άλλες χρήσεις εκτός από την ανθρώπινη κατανάλωση:

- ιστούς και όργανα που αναφέρονται στο στοιχείο α),

- πλακούντιος ιστός,

- καλλιέργειες κυττάρων βοοειδών,

- ορό βοειδών και ορό εμβρύων μόσχων,

- πάγκρεας, επινεφρίδιοι αδένες, όρχεις, ωοθήκες και υποφύσεις,

- λοιπούς λεμφικούς ιστούς.

2. Ωστόσο, οι διατάξεις της παραγράφου 1 στοιχείο β) μπορούν να μην εφαρμόζονται στα βοοειδή που γεννήθηκαν εκτός του Ηνωμένου Βασιλείου και στη συνέχεια εισήχθησαν στο Ηνωμένο Βασίλειο μετά τις 18 Ιουλίου 1988 ή σε ιστούς και όργανα που προέρχονται από βοοειδή που εσφάγησαν εκτός του Ηνωμένου Βασιλείου.

Άρθρο 3

Τα κράτη μέλη τροποποιούν τα μέτρα που εφαρμόζουν στις συναλλαγές για να τα προσαρμόσουν στην παρούσα απόφαση και ενημερώνουν σχετικά την Επιτροπή.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 9 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 395 της 30. 12. 1989, σ. 13.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 225 της 3. 8. 1989, σ. 51.

(5) ΕΕ αριθ. L 41 της 15. 2. 1990, σ. 23.